《摸鱼儿 题王四峰文学采菱图》
清代·归懋仪

荡轻桡、绿杨花软，苍茫远水无际。菱花似雪铺湖面，掩映嫩红际翠。

枝叶肥。喜指爪玲珑，不怕纤芒刺。含芳孕美。想沁雪诗肠，粲花妙舌，恰称此清味。

红尘里。多少虚名幻利。萧闲怀抱能几。沿堤采采归来晚，摇荡满湖云气。

柔橹曳。惊宿雁成行，齐向沙汀避。斜阳蓬背，正细剥青冰，乱堆软角，醉唤水仙起。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。